Dôvodová správa

1. Všeobecná časť:

Návrh novely zákona č. 291/2002 Z. z. o Štátnej pokladnici a o zmene a doplnení niektorých zákonov v znení neskorších predpisov  (ďalej len “zákon o Štátnej pokladnici“) sa predkladá na základe plánu legislatívnych úloh vlády SR.

Systém štátnej pokladnice je v súčasnosti plne funkčným nástrojom pre riadenie verejných financií. Činnosti vykonávané subjektami, tvoriacimi systém  štátnej pokladnice majú pozitívny dopad na kvalitu riadenia verejných financií ako celku. 

Navrhované zmeny zákona o Štátnej pokladnici majú za cieľ umožniť pružnejšie zapojenie nových, tzv. „dobrovoľných klientov“ do systému štátnej pokladnice na základe dohody so Štátnou pokladnicou a po predchádzajúcom súhlase Ministerstva financií SR. Navrhovaná úprava zákona zohľadňuje špecifické postavenie týchto klientov a zároveň vytvára možnosť osobitného prístupu ku klientom, ktorí vstúpia do systému štátnej pokladnice na základe dobrovoľnosti. Osobitný prístup sa uplatňuje napr.: v oblasti dodržiavania účelu použitia peňažných prostriedkov v hotovosti, resp. v možnosti zhodnocovania peňažných prostriedkov aj mimo systém štátnej pokladnice. Vzhľadom k tomu, že osobitné zákony, ktorými sú zriadené právnické osoby, ktoré sú potencionálnymi dobrovoľnými klientmi Štátnej pokladnice, neumožňovali viesť účty aj v Štátnej pokladnici, bolo potrebné upraviť text aj v legislatívnych normách, uvedených v čl. II až IV.
Jednou zo zmien je aj doplnenie ustanovenia, ktoré upravuje postup klienta Fond národného majetku Slovenskej republiky pri realizácii výdavkov z iných ako rozpočtových prostriedkov. Ide o klienta, ktorého proces realizácie výdavkov z mimorozpočtových zdrojov nebol doteraz zákonom upravený. Doplnením navrhovaného ustanovenia do návrhu novely zákona bude mať klient Fond národného majetku Slovenskej republiky jasne definovaný  postup  v oblasti realizácie výdavkov z mimorozpočtových zdrojov.
Návrh novely zákona je v súlade s Ústavou Slovenskej republiky a inými zákonmi Slovenskej republiky, medzinárodnými zmluvami a inými legislatívnymi dokumentmi, ktorými je Slovenská republika viazaná.
Návrh novely zákona otvára priestor na získanie ďalších potencionálnych finančných zdrojov, ktoré by bolo možné efektívne a účelne využiť na priebežné krytie schodku štátneho rozpočtu a zníženie štátneho dlhu. 

2. Osobitná časť:

K čl. I 
K bodu 1 
Navrhovaná úprava umožní zapojiť do systému štátnej pokladnice  právnické osoby zriadené osobitnými zákonmi, ktorými sú napr. Exportno-importná banka Slovenskej republiky, Slovenská televízia  a Slovenský rozhlas pri rešpektovaní ich špecifického postavenia stanoveného zákonom o ich zriadení. Právnická osoba, ktorou je Exportno-importná banka Slovenskej republiky bude mať naviac po zavedení meny euro v Slovenskej republike možnosť využívať platobný systém TARGET II prostredníctvom Štátnej pokladnice. 
K bodu 2
Touto úpravou sa v zákone o Štátnej pokladnici pojem „náklady“ nahrádza pojmom „výdavky“. Ide o presnejšiu formuláciu uvedeného textu.

K bodu 3
V tomto ustanovení sa upravuje postup realizácie výdavkov z mimorozpočtových účtov klienta Fond národného majetku Slovenskej republiky. Doposiaľ platný zákon o Štátnej pokladnici takýto postup u tohto klienta neupravoval. Doplnením postupu pri realizácii výdavkov z iných ako rozpočtových prostriedkov u tohto klienta sa zabezpečí jednoznačnosť výkladu v tejto oblasti.

K bodu 4
Týmto ustanovením sa umožňuje výnimka pre skupinu dobrovoľných klientov z povinnosti dodržiavať limit zostatku ako aj účel použitia peňažných prostriedkov v hotovosti v ustanovenom období.    

K bodu 5
Navrhovaná úprava umožní osobitný prístup ku klientom, ktorí vstúpia do systému štátnej pokladnice na základe dobrovoľnosti v oblasti vedenia účtov a zhodnocovania peňažných prostriedkov v Štátnej pokladnici. 

K čl. II, III a IV
Úpravou textu zákonov o štátnom podniku, Slovenskom rozhlase a Slovenskej televízii uvedených v článkoch II až IV sa otvára priestor na zapojenie nových subjektov do systému štátnej pokladnice ako klientov na dobrovoľnej báze. Doterajšie znenie uvedených zákonov týmto subjektom neumožňovalo ukladať peňažné prostriedky na účtoch v Štátnej pokladnici. 

K čl. V.
Účinnosť zákona sa navrhuje dňom 1. marca 2008.